C 346/226

P8_TA(2017)0421

Έλεγχος της εφαρμογής του δικαίου της ΕΕ το 2015

Ψήφισμα του Ευρωπαϊκού Κοινοβουλίου της 26ης Οκτωβρίου 2017 σχετικά με τον έλεγχο της εφαρμογής του δικαίου της ΕΕ το 2015 (2017/2011(INI))

(2018/C 346/29)

Το Ευρωπαϊκό Κοινοβούλιο,

— έχοντας υπόψη την 32η ετήσια έκθεση για τον έλεγχο της εφαρμογής του δικαίου της ΕΕ (2014) (COM(2015)0329),

— έχοντας υπόψη την 33η ετήσια έκθεση για τον έλεγχο της εφαρμογής του δικαίου της ΕΕ (2015) (COM(2016)0463),

— έχοντας υπόψη την έκθεση της Επιτροπής με τίτλο «Έκθεση αξιολόγησης της πρωτοβουλίας EU Pilot» (COM(2010)0070),

— έχοντας υπόψη το ψήφισμά του της 6ης Οκτωβρίου 2016 σχετικά με την ετήσια έκθεση του 2014 για τον έλεγχο της εφαρμογής του δικαίου της Ένωσης: ετήσια έκθεση για το 2014 (1),

— έχοντας υπόψη την έκθεση της Επιτροπής με τίτλο «Δεύτερη έκθεση αξιολόγησης της πρωτοβουλίας EU Pilot» (COM(2011)0930),

— έχοντας υπόψη την ανακοίνωση της Επιτροπής της 20ής Μαρτίου 2002 όσον αφορά τις σχέσεις με τον καταγγέλλοντα στον τομέα των παραβάσεων του κοινοτικού δικαίου (COM(2002)0141),

— έχοντας υπόψη την ανακοίνωση της Επιτροπής της 2ας Απριλίου 2012 με τίτλο «Επικαιροποίηση του χειρισμού των σχέσεων με τους καταγγέλλοντες όσον αφορά την εφαρμογή του δικαίου της Ένωσης» (COM(2012)0154),

— έχοντας υπόψη την ανακοίνωση της Επιτροπής της 11ης Μαρτίου 2014 με τίτλο «Ένα νέο πλαίσιο της ΕΕ για την ενίσχυση του κράτους δικαίου» (COM(2014)0158),

— έχοντας υπόψη την ανακοίνωση της Επιτροπής της 19ης Μαΐου 2015 με τίτλο «Βελτίωση της νομοθεσίας για καλύτερα αποτελέσματα — Ένα θεματολόγιο της ΕΕ» (COM(2015)0215),

— έχοντας υπόψη την ανακοίνωση της Επιτροπής της 13ης Δεκεμβρίου 2016 με τίτλο «Δίκαιο της ΕΕ: καλύτερη εφαρμογή για καλύτερα αποτελέσματα (2),

— έχοντας υπόψη τη συμφωνία-πλαίσιο για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής (3),

— έχοντας υπόψη την απόφαση 2001/470/ΕΚ του Συμβουλίου, της 28ης Μαΐου 2001, σχετικά με τη δημιουργία ενός ευρωπαϊκού δικαστικού δικτύου για αστικές και εμπορικές υποθέσεις (4),

— έχοντας υπόψη τη διοργανική συμφωνία της 13ης Απριλίου 2016 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για τη βελτίωση του νομοθετικού έργου (5),

— έχοντας υπόψη το ψήφισμά του της 10ης Σεπτεμβρίου 2015 σχετικά με την 30ή και την 31η έκθεση της Επιτροπής για τον έλεγχο της εφαρμογής του δικαίου της ΕΕ (2012-2013) (6),

— έχοντας υπόψη το ψήφισμά του της 25ης Οκτωβρίου 2016 με συστάσεις προς την Επιτροπή σχετικά με την καθιέρωση μηχανισμού της ΕΕ για τη δημοκρατία, το κράτος δικαίου και τα θεμελιώδη δικαιώματα (7),

— έχοντας υπόψη το ψήφισμά του της 9ης Ιουνίου 2016 σχετικά με μια ανοικτή, αποτελεσματική και ανεξάρτητη διοίκηση της Ευρωπαϊκής Ένωσης (8),

— έχοντας υπόψη τα άρθρα 267 και 288 της Συνθήκης για τη λειτουργία της Ευρωπαϊκής Ένωσης (ΣΛΕΕ),

— έχοντας υπόψη το άρθρο 52 και το άρθρο 132 παράγραφος 2 του Κανονισμού του,

— έχοντας υπόψη την έκθεση της Επιτροπής Νομικών Θεμάτων και τις γνωμοδοτήσεις της Επιτροπής Συνταγματικών Υποθέσεων και της Επιτροπής Αναφορών (A8-0265/2017),

Α. λαμβάνοντας υπόψη ότι το άρθρο 17 της Συνθήκης για την Ευρωπαϊκή Ένωση (ΣΕΕ) ορίζει τον θεμελιώδη ρόλο της Επιτροπής ως «θεματοφύλακα των Συνθηκών»·

Β. λαμβάνοντας υπόψη ότι σύμφωνα με το άρθρο 4 παράγραφος 3 ΣΕΕ και το άρθρο 288 παράγραφος 3 και το άρθρο 291 παράγραφος 1 ΣΛΕΕ τα κράτη μέλη έχουν την πρωταρχική ευθύνη για τη μεταφορά, εφαρμογή και υλοποίηση του δικαίου της ΕΕ, με τρόπο ορθό και μέσα στις καθορισμένες προθεσμίες, καθώς και για την παροχή επαρκών μέσων έννομης προστασίας, ώστε να διασφαλίζεται η αποτελεσματική έννομη προστασία στους τομείς που διέπει το δίκαιο της ΕΕ·

Γ. λαμβάνοντας υπόψη ότι, σύμφωνα με την πάγια νομολογία του Δικαστηρίου της Ευρωπαϊκής Ένωσης (ΔΕΕ), τα κράτη μέλη πρέπει να παρέχουν στην Επιτροπή σαφείς και ακριβείς πληροφορίες σχετικά με τον τρόπο με τον οποίο μεταφέρουν τις οδηγίες της ΕΕ στο εθνικό τους δίκαιο (9)·

Δ. λαμβάνοντας υπόψη ότι, σύμφωνα με την κοινή πολιτική δήλωση της 28ης Σεπτεμβρίου 2011 των κρατών μελών και της Επιτροπής σχετικά με τα επεξηγηματικά έγγραφα (10) και την κοινή πολιτική δήλωση της 27ης Οκτωβρίου 2011 του Ευρωπαϊκού Κοινοβουλίου, του Συμβουλίου και της Επιτροπής σχετικά με τα επεξηγηματικά έγγραφα (11), μπορεί τα κράτη μέλη, όταν κοινοποιούν στην Επιτροπή μέτρα μεταφοράς στο εθνικό δίκαιο, να υποχρεώνονται, σε αιτιολογημένες περιπτώσεις, να κοινοποιούν επίσης αποδεικτικά στοιχεία, σε μορφή «επεξηγηματικών εγγράφων», σχετικά με τον τρόπο με τον οποίο μεταφέρουν τις οδηγίες στο εθνικό τους δίκαιο (12)·

Ε. λαμβάνοντας υπόψη ότι, σύμφωνα με το άρθρο 6 παράγραφος 1 ΣΕΕ, ο Χάρτης των Θεμελιωδών Δικαιωμάτων της Ευρωπαϊκής Ένωσης (ΧΘΔΕΕ) έχει το ίδιο νομικό κύρος με τις Συνθήκες, απευθύνεται δε στα θεσμικά και λοιπά όργανα και οργανισμούς της Ένωσης και στα κράτη μέλη όταν εφαρμόζουν το δίκαιο της Ένωσης (άρθρο 51 παράγραφος 1 του ΧΘΔΕΕ)·

ΣΤ. λαμβάνοντας υπόψη ότι η Ένωση διαθέτει διάφορα μέσα και διαδικασίες που επιτρέπουν την εξασφάλιση της πλήρους και ορθής εφαρμογής των αρχών της Συνθήκης, αλλά και ότι στην πράξη τα μέσα αυτά φαίνεται να είναι περιορισμένα σε εμβέλεια, ακατάλληλα ή αναποτελεσματικά·

Ζ. λαμβάνοντας υπόψη την ανάγκη να συσταθεί ένας νέος μηχανισμός, που να προσφέρει ένα μοναδικό και συνεκτικό πλαίσιο στηριζόμενος σε υπάρχοντα μέσα και μηχανισμούς, και να εφαρμόζεται με τρόπο ενιαίο σε όλα τα θεσμικά όργανα της ΕΕ και σε όλα τα κράτη μέλη·

Η. λαμβάνοντας υπόψη ότι, σύμφωνα με το άρθρο 258 παράγραφοι 1 και 2 ΣΛΕΕ, η Επιτροπή διαβιβάζει αιτιολογημένη γνώμη σε κράτος μέλος, όταν κρίνει ότι αυτό δεν εκπλήρωσε υποχρέωσή του εκ των Συνθηκών, και δύναται να προσφύγει στο ΔΕΕ, εάν το εν λόγω κράτος μέλος δεν συμμορφωθεί με τη γνώμη αυτή εντός προθεσμίας που του τάσσει η Επιτροπή·

Θ. λαμβάνοντας υπόψη ότι η συμφωνία-πλαίσιο για τις σχέσεις μεταξύ του Ευρωπαϊκού Κοινοβουλίου και της Ευρωπαϊκής Επιτροπής προβλέπει ανταλλαγή πληροφοριών σχετικά με όλες τις διαδικασίες επί παραβάσει με βάση προειδοποιητικές επιστολές, αλλά δεν καλύπτει την άτυπη διαδικασία «EU Pilot», που προηγείται της κίνησης επίσημης διαδικασίας επί παραβάσει·

Ι. λαμβάνοντας υπόψη ότι με τη διαδικασία EU Pilot επιδιώκεται μια στενότερη και συνεκτικότερη συνεργασία μεταξύ Επιτροπής και κρατών μελών προκειμένου να αντιμετωπίζονται εγκαίρως οι παραβιάσεις του ενωσιακού δικαίου με διμερή διάλογο και να αποτρέπεται, κατά το δυνατόν, η ανάγκη προσφυγής στη διαδικασία επί παραβάσει·

ΙΑ. λαμβάνοντας υπόψη ότι το 2015 η Επιτροπή έλαβε 3 450 καταγγελίες σχετικά με πιθανές παραβιάσεις του ενωσιακού δικαίου, τα δε κράτη μέλη κατά των οποίων υποβλήθηκαν οι περισσότερες από αυτές τις καταγγελίες ήταν η Ιταλία (637), η Ισπανία (342) και η Γερμανία (274)·

ΙΒ. λαμβάνοντας υπόψη ότι το άρθρο 41 του ΧΘΔΕΕ ορίζει το δικαίωμα στη χρηστή διοίκηση ως το δικαίωμα κάθε προσώπου στην αμερόληπτη, δίκαιη και εντός ευλόγου προθεσμίας εξέταση των υποθέσεών του από τα θεσμικά όργανα και ότι το άρθρο 298 ΣΛΕΕ προβλέπει ότι, κατά την εκπλήρωση της αποστολής τους, τα θεσμικά και λοιπά όργανα και οργανισμοί της Ένωσης στηρίζονται σε ευρωπαϊκή διοίκηση ανοιχτή, αποτελεσματική και ανεξάρτητη·

1. εκφράζει την ικανοποίησή του για την ετήσια έκθεση της Επιτροπής σχετικά με την εφαρμογή του δικαίου της ΕΕ το 2015 η οποία επικεντρώνεται στην επιβολή του ενωσιακού κεκτημένου και επισημαίνει ότι, σύμφωνα με την έκθεση αυτή, οι τρεις τομείς στους οποίους σημειώθηκαν οι περισσότερες διαδικασίες επί παραβάσει κατά κρατών μελών για καθυστερημένη μεταφορά το 2015 ήταν οι τομείς της κινητικότητας και των μεταφορών, της ενέργειας και του περιβάλλοντος· επισημαίνει ότι οι συγκεκριμένοι τομείς ήταν και το αντικείμενο των περισσότερων από τις έρευνες του EU Pilot το 2015, κυρίως στην Ιταλία, την Πορτογαλία και την Γερμανία· ζητεί από την Επιτροπή να εκθέσει λεπτομερέστερα τα ακριβή αίτια για τούτο·

2. επισημαίνει, ιδίως, ότι η Επιτροπή ασχολήθηκε με το πρόβλημα της υποβαθμισμένης ποιότητας του αέρα στην Ευρώπη κινώντας σειρά διαδικασιών για παράβαση της οδηγίας 2008/50/ΕΚ, λόγω διαρκών υπερβάσεων των οριακών τιμών του NO 2 · εκφράζει, ωστόσο, την αποδοκιμασία του για το γεγονός ότι το 2015 η Επιτροπή δεν άσκησε τις ίδιες εξουσίες ελέγχου για να προλάβει τη θέση σε κυκλοφορία στην ενιαία αγορά ρυπογόνων ντιζελοκίνητων οχημάτων, που συμβάλλουν σημαντικά σε εκπομπές NO 2 στην ατμόσφαιρα πάνω από τις οριακές αυτές τιμές και δεν συμμορφώνονται προς με τους κανόνες της ΕΕ για την έγκριση τύπου και τις εκπομπές των επιβατικών και των ελαφρών εμπορικών οχημάτων·

3. θεωρεί ότι μεγάλος αριθμός διαδικασιών επί παραβάσει κατά το έτος 2015 καταδεικνύει ότι η διασφάλιση της έγκαιρης και ορθής εφαρμογής της νομοθεσίας της ΕΕ στα κράτη μέλη εξακολουθεί να συνιστά σοβαρή πρόκληση και να αποτελεί προτεραιότητα της ΕΕ· υποστηρίζει ότι οι πολίτες της ΕΕ έχουν μεγαλύτερη εμπιστοσύνη στο δίκαιο της ΕΕ όταν αυτό εφαρμόζεται στα κράτη μέλη με αποτελεσματικό τρόπο· καλεί τα κράτη μέλη να εντείνουν τις προσπάθειές τους για την αποτελεσματική και έγκαιρη μεταφορά και εφαρμογή του δικαίου της ΕΕ·

4. επισημαίνει ότι το 2015 παρέμειναν ανοικτές 1 368 υποθέσεις παραβάσεων, αριθμός που αντιπροσωπεύει ελαφρά αύξηση σε σχέση με προηγούμενα έτη αλλά παραμένει κάτω από το επίπεδο του 2011·

5. αναγνωρίζει ότι τα κράτη μέλη φέρουν την κύρια ευθύνη για την ορθή εφαρμογή και υλοποίηση του ενωσιακού δικαίου, τονίζει, ωστόσο, ότι αυτό δεν απαλλάσσει τα θεσμικά όργανα της ΕΕ από την υποχρέωσή τους να σέβονται το πρωτογενές δίκαιο της ΕΕ κατά τη θέσπιση του παράγωγου δικαίου της ΕΕ· τονίζει, ωστόσο, ότι η Επιτροπή θέτει στη διάθεση των κρατών μελών διάφορα μέσα για την εξεύρεση κοινών λύσεων, π.χ. κατευθυντήριες γραμμές, ομάδες εμπειρογνωμόνων, ειδικές ιστοσελίδες, από διάλογο για σχέδια εφαρμογής μέχρι επεξηγηματικά έγγραφα για την έγκαιρη διαπίστωση και την εξάλειψη των προβλημάτων εφαρμογής· καλεί τα κράτη μέλη να λάβουν όλα τα απαραίτητα μέτρα για να σεβαστούν τις υποχρεώσεις τους όπως συμφωνήθηκαν στην κοινή πολιτική δήλωση της 28ης Σεπτεμβρίου 2011 των κρατών μελών και της Επιτροπής σχετικά με τα επεξηγηματικά έγγραφα, μεταξύ άλλων και υποβάλλοντας πίνακες αντιστοιχίας που περιλαμβάνουν σαφείς και συγκεκριμένες πληροφορίες για τα εθνικά μέτρα μεταφοράς των οδηγιών στην εσωτερική τους έννομη τάξη·

6. καλεί εκ νέου την Επιτροπή, να διασυνδέσει όλες τις δικτυακές πύλες, τα σημεία πρόσβασης και τους ιστοτόπους σε μια κεντρική δικτυακή πύλη που να παρέχει στους πολίτες εύκολη πρόσβαση σε ηλεκτρονικά έντυπα καταγγελιών και εύχρηστες πληροφορίες για τις διαδικασίες επί παραβάσει·

7. λαμβάνει υπόψη ότι η Επιτροπή απαιτεί από τα κράτη μέλη να γνωστοποιούν ενδεχόμενες αποφάσεις τους για την προσθήκη επιπλέον στοιχείων κατά τη μεταφορά οδηγιών στο εθνικό δίκαιο, ώστε το κοινό να γνωρίζει σαφώς ποιες ρυθμίσεις είναι ευθύνη της ΕΕ και ποιες του κράτους μέλους· υπενθυμίζει, ωστόσο, παράλληλα, ότι τούτο δεν θίγει σε καμιά περίπτωση το δικαίωμα των κρατών μελών να υιοθετούν π.χ. σε εθνικό επίπεδο υψηλότερα κοινωνικά και οικολογικά πρότυπα·

8. υπογραμμίζει την ανάγκη να μπορεί το Κοινοβούλιο να ελέγχει επίσης την εκ μέρους της Επιτροπής επιβολή των κανονισμών, όπως πράττει με τις οδηγίες· ζητεί από την Επιτροπή να εξασφαλίσει ότι τα στοιχεία σχετικά με την εφαρμογή των κανονισμών θα παρέχονται στις μελλοντικές ετήσιες εκθέσεις της σχετικά με τον έλεγχο της εφαρμογής του δικαίου της ΕΕ· καλεί τα κράτη μέλη να υποβάλουν στην Επιτροπή εθνική νομοθεσία για τη μεταφορά ή την εφαρμογή των κανονισμών με σκοπό τη διασφάλιση της ορθής συμμόρφωσης και να καθορίζουν ποια μέρη απορρέουν από τη νομοθεσία της ΕΕ και ποια μέρη είναι εθνικές προσθήκες·

9. υπογραμμίζει την ανάγκη να τηρούνται οι προθεσμίες μεταφοράς· καλεί τα θεσμικά όργανα της ΕΕ να ορίζουν ρεαλιστικές προθεσμίες·

10. υπογραμμίζει ότι η ΕΕ ιδρύθηκε ως Ένωση που εδράζεται στο κράτος δικαίου και στον σεβασμό των δικαιωμάτων του ανθρώπου (άρθρο 2 ΣΕΕ)· τονίζει ότι οι αξίες που κατοχυρώνονται στο άρθρο 2 ΣΕΕ αποτελούν τον ακρογωνιαίο λίθο στα θεμέλια της Ένωσης και ότι, συνεπώς, η τήρησή τους από τα κράτη μέλη θα πρέπει να αξιολογείται σε διαρκή βάση· επαναλαμβάνει ότι η προσεκτική παρακολούθηση των πράξεων και παραλείψεων των κρατών μελών και των θεσμικών οργάνων της ΕΕ είναι άκρως σημαντική και εκφράζει την ανησυχία του για τον αριθμό των αναφορών προς το Κοινοβούλιο και των καταγγελιών προς την Επιτροπή·

11. υπογραμμίζει ότι οι καταγγέλτες μπορούν επίσης να παρέχουν χρήσιμες πληροφορίες τόσο στα ενωσιακά όσο και στα εθνικά θεσμικά όργανα σχετικά με περιπτώσεις πλημμελούς εφαρμογής του ενωσιακού δικαίου· επαναλαμβάνει ότι η δραστηριότητά τους αυτή πρέπει να ενθαρρύνεται και όχι να παρεμποδίζεται·

12. αναγνωρίζει ότι οι αναφορές αποτελούν σημαντική πηγή πληροφοριών από πρώτο χέρι, όχι μόνον όσον αφορά τις παραβιάσεις και την ατελή εφαρμογή του ενωσιακού δικαίου στα κράτη μέλη αλλά και όσον αφορά πιθανά κενά στη νομοθεσία της ΕΕ καθώς και προτάσεις των πολιτών σχετικά με νέα νομοθεσία που θα μπορούσε να εγκριθεί, ή πιθανές βελτιώσεις στα ισχύοντα νομοθετικά κείμενα· επιβεβαιώνει ότι η αποτελεσματική διαχείριση των αναφορών δοκιμάζει και τελικά ενισχύει τις δυνατότητες της Επιτροπής και του Κοινοβουλίου να αντιδρούν στα προβλήματα που συναρτώνται με τη μεταφορά και πλημμελή εφαρμογή του δικαίου και να δίδουν λύσεις σε αυτά· σημειώνει ότι η Επιτροπή αποδίδει προτεραιότητα στην εφαρμογή του δικαίου της ΕΕ, ούτως ώστε αυτό να αποβαίνει προς όφελος των πολιτών στην καθημερινή τους ζωή· τονίζει ότι απαιτείται να διασφαλίζεται η διαφάνεια, η αμεροληψία και ανεξαρτησία των διαδικασιών λήψης των αποφάσεων και της διοίκησης·

13. εκφράζει τη λύπη του για το γεγονός ότι δεν υπάρχουν ακριβή στατιστικά στοιχεία όσον αφορά τον αριθμό των αναφορών που είχαν ως αποτέλεσμα να κινηθεί μια διαδικασία «EU Pilot» ή μια διαδικασία επί παραβάσει· καλεί, ως εκ τούτου, την Επιτροπή να διαβιβάζει τακτικές εκθέσεις σχετικά με περιπτώσεις που σχετίζονται με τρέχουσες και/ή μελλοντικές διαδικασίες, προκειμένου να διευκολυνθεί ο διαρθρωμένος διάλογος και να μειωθεί το χρονικό περιθώριο για την επίλυση διαφορών· καλεί την Επιτροπή να συζητήσει τις εκθέσεις αυτές με την Επιτροπή Αναφορών, με την προορατική συμμετοχή του Αντιπροέδρου που είναι αρμόδιος για την εφαρμογή και απλοποίηση της νομοθεσίας· καλεί την Επιτροπή να μεριμνήσει για τη συμμετοχή των αναφερόντων στη διαδικασία «EU Pilot» που σχετίζεται με την αναφορά τους, προκειμένου να διευκολυνθεί και ο διάλογος μεταξύ των αναφερόντων και των οικείων εθνικών αρχών·

14. εκφράζει τη λύπη του για τις αυξανόμενες καθυστερήσεις στην εφαρμογή της στρατηγικής της ΕΕ για την προστασία και την καλή διαβίωση των ζώων 2012-2015, εξαιτίας των οποίων ουσιαστικά παρεμποδίζεται η δρομολόγηση μιας νέας στρατηγικής ανά την Ένωση, η οποία χρειάζεται για τη διασφάλιση της πλήρους και αποτελεσματικής προστασίας της καλής διαβίωσης των ζώων μέσω ενός ενημερωμένου, εξαντλητικού και σαφούς νομοθετικού πλαισίου που να συμμορφώνεται πλήρως με τις απαιτήσεις του άρθρου 13 ΣΛΕΕ·

15. επισημαίνει ότι η Επιτροπή Αναφορών έχει λάβει σημαντικό αριθμό αναφορών που σχετίζονται με θέματα παιδικής πρόνοιας, και εκφράζει την ελπίδα η τρέχουσα αναθεώρηση του κανονισμού Βρυξέλλες ΙΙΑ να συμβάλει στη θεραπεία των αδυναμιών του κανονισμού και στην αντιμετώπιση των ελλείψεων που έχουν παρατηρηθεί κατά την εφαρμογή του·

16. υπογραμμίζει ότι τα τελευταία χρόνια έχουν διαπιστωθεί αδυναμίες κατά την εφαρμογή των μέτρων που αποβλέπουν στην καταπολέμηση της φορολογικής απάτης και της νομιμοποίησης εσόδων από παράνομες δραστηριότητες· καλεί την Επιτροπή να εντείνει σημαντικά τις προσπάθειές της για να διασφαλίσει την αυστηρή εφαρμογή των νομοθετικών διατάξεων της ΕΕ·

17. επισημαίνει ότι η έγκαιρη και ορθή μεταφορά και εφαρμογή του δικαίου της ΕΕ στην εθνική νομοθεσία καθώς και ένα σαφές εθνικό νομοθετικό πλαίσιο που σέβεται πλήρως τις θεμελιώδεις αξίες και αρχές καθώς και τα θεμελιώδη δικαιώματα που κατοχυρώνονται στις συνθήκες και στο Χάρτη των Θεμελιωδών Δικαιωμάτων της ΕΕ θα πρέπει να αποτελούν προτεραιότητα για τα κράτη μέλη προκειμένου να αποφεύγονται οι παραβάσεις της νομοθεσίας της ΕΕ και να μπορούν όλοι να αξιοποιούν τα πλεονεκτήματα που προσφέρει η αποτελεσματική και ουσιαστική εφαρμογή του δικαίου της ΕΕ· τονίζει στη συνάρτηση αυτή ότι οι πράξεις και οι παραλείψεις όλων των θεσμικών οργάνων της ΕΕ διέπονται από τις Συνθήκες και τον ΧΘΔΕΕ ( 13 )

18. καλεί την Επιτροπή να ζητήσει μετ’ επιτάσεως από τα κράτη μέλη να μεριμνούν για την αυστηρή εφαρμογή των κανόνων της ΕΕ σχετικά με την ελεύθερη κυκλοφορία των προσώπων, ειδικότερα διασφαλίζοντας την πλήρη προστασία των συναφών οικονομικών, κοινωνικών και πολιτιστικών δικαιωμάτων· υπενθυμίζει ότι η ελεύθερη κυκλοφορία των προσώπων δεν αποτελεί μόνο μια από τις θεμελιώδεις ελευθερίες της ΕΕ και ένα αναπόσπαστο στοιχείο της ιθαγένειας της ΕΕ, αλλά έχει επίσης, σε ένα πλαίσιο στο οποίο προστατεύονται πλήρως τα θεμελιώδη δικαιώματα, μείζονα σπουδαιότητα για τους πολίτες της ΕΕ και τις οικογένειές τους, κυρίως όσον αφορά την πρόσβαση στην κοινωνική ασφάλιση, και για την εικόνα που έχουν για την ΕΕ, και ότι είναι συχνά αντικείμενο αναφορών·

19. υπενθυμίζει το ψήφισμά του της 25ης Οκτωβρίου 2016 και ζητεί από την Επιτροπή να δώσει συνέχεια στις συστάσεις που διατυπώνει στο ψήφισμα αυτό·

20. αναγνωρίζει ότι το Ευρωπαϊκό Κοινοβούλιο διαδραματίζει επίσης καθοριστικό ρόλο, με την άσκηση πολιτικού ελέγχου στα εκτελεστικά μέτρα της Επιτροπής, με τον έλεγχο των ετήσιων εκθέσεων παρακολούθησης της εφαρμογής του δικαίου της ΕΕ, και με την έκδοση σχετικών κοινοβουλευτικών ψηφισμάτων· επισημαίνει ότι το ίδιο θα μπορούσε να συνεισφέρει περισσότερο στην έγκαιρη και ορθή μεταφορά της νομοθεσίας της ΕΕ, προσφέροντας την τεχνογνωσία του όσον αφορά τη διαδικασία λήψης νομοθετικών αποφάσεων μέσω επαφών που θα καθιερώσει με τα εθνικά κοινοβούλια·

21. υπογραμμίζει τον σημαντικό ρόλο των κοινωνικών εταίρων, των οργανώσεων της κοινωνίας των πολιτών, της Ευρωπαϊκής Οικονομικής και Κοινωνικής Επιτροπής, της Επιτροπής των Περιφερειών και άλλων ενδιαφερόμενων φορέων όσον αφορά τη θέσπιση νομοθεσίας και τον έλεγχο και την επισήμανση ελλείψεων κατά τη μεταφορά στο εθνικό δίκαιο και την εφαρμογή της νομοθεσίας της ΕΕ από τα κράτη μέλη· υπογραμμίζει στη συνάρτηση αυτή την αρχή της διαφάνειας όπως κατοχυρώνεται στις Συνθήκες της ΕΕ, καθώς και το δικαίωμα των πολιτών της ΕΕ σε δικαιοσύνη και χρηστή διοίκηση, όπως ορίζεται στα άρθρα 41 και 47 του Χάρτη των Θεμελιωδών Δικαιωμάτων της ΕΕ· υπενθυμίζει ότι τα εν λόγω δικαιώματα και αρχές, μεταξύ άλλων, θα πρέπει επίσης να έχουν πρωταρχική σημασία στα κράτη μέλη όταν προτείνουν σχέδια νομοθετικών πράξεων για την εφαρμογή του δικαίου της ΕΕ·

22. εκφράζει ικανοποίηση για τη μείωση, κατά περίπου 30 % σε σχέση με το 2014, του αριθμού νέων υποθέσεων EU Pilot που κινήθηκαν το 2015 (από 208 το 2014 σε 881 το 2015)· επισημαίνει, ωστόσο, ότι το μέσο ποσοστό επίλυσης είναι ακριβώς το ίδιο με εκείνο του 2014 (75 %)·

23. εκφράζει ικανοποίηση για το γεγονός ότι για πρώτη φορά από το 2011 ο αριθμός νέων καταγγελιών, που ανήλθε στις 450 συνολικά, παρουσίασε μείωση της τάξεως του 9 % περίπου σε σχέση με το 2014· διαπιστώνει ωστόσο με μεγάλη ανησυχία ότι ο μεγαλύτερος αριθμός νέων καταγγελιών αφορά τον τομέα της απασχόλησης, των κοινωνικών υποθέσεων και της ένταξης· σημειώνει ότι οι τομείς της απασχόλησης, των κοινωνικών υποθέσεων και της κοινωνικής ένταξης, της εσωτερικής αγοράς, της βιομηχανίας, της επιχειρηματικότητας και των ΜΜΕ, της δικαιοσύνης και των καταναλωτών, της φορολογίας και της τελωνειακής ένωσης και του περιβάλλοντος συνολικά αντιπροσωπεύουν το 72 % του συνόλου των καταγγελιών που υποβλήθηκαν από τα κράτη μέλη το 2015·

24. εκφράζει την αποδοκιμασία του για το γεγονός ότι το 2015 τα κράτη μέλη δεν τήρησαν συστηματικά τη δέσμευσή τους να υποβάλλουν επεξηγηματικά έγγραφα για τα εθνικά μέτρα μεταφοράς των οδηγιών στο σύστημα δικαίου τους· εκτιμά ότι η Επιτροπή θα πρέπει να τους προσφέρει μεγαλύτερη βοήθεια στην κατάρτιση των εγγράφων αυτών και των πινάκων αντιστοιχίας· παροτρύνει την Επιτροπή να συνεχίσει να υποβάλλει απολογισμό των επεξηγηματικών εγγράφων στο Κοινοβούλιο και στο Συμβούλιο στις ετήσιες εκθέσεις της σχετικά με την εφαρμογή του δικαίου της ΕΕ·

25. φρονεί ότι οι χρηματικές ποινές λόγω μη τήρησης του δικαίου της ΕΕ θα πρέπει να είναι αποτελεσματικές, αναλογικές και αποτρεπτικές και να λαμβάνουν υπόψη τις επαναλαμβανόμενες παραβάσεις στον ίδιο τομέα, και ότι τα νόμιμα δικαιώματα των κρατών μελών πρέπει να γίνονται σεβαστά·

26. τονίζει ότι όλα τα θεσμικά όργανα της ΕΕ δεσμεύονται από τις Συνθήκες και τον ΧΘΔΕΕ ( 14 )

27. επαναλαμβάνει ότι τα καθήκοντα που έχουν ανατεθεί στην Επιτροπή ή σε άλλα όργανα της ΕΕ από τη συνθήκη για τον ΕΜΣ (ή άλλες συναφείς συνθήκες) περιλαμβάνουν την υποχρέωση, βάσει του άρθρου 13 παράγραφοι 3 και 4 της εν λόγω συνθήκης, να διασφαλίζεται ότι τα μνημόνια συνεννόησης που συνάπτονται βάσει των προαναφερθεισών συνθηκών θα συνάδουν με το δίκαιο της ΕΕ· τονίζει ότι, κατά συνέπεια, τα θεσμικά όργανα της ΕΕ πρέπει να αποφεύγουν την υπογραφή μνημονίου συνεννόησης εάν έχουν αμφιβολίες για το κατά πόσο τούτο συνάδει με το δίκαιο της ΕΕ ( 15 )

28. υπογραμμίζει τη σημασία της μεταφοράς στο εσωτερικό δίκαιο και της πρακτικής εφαρμογής των προτύπων για το άσυλο σε επίπεδο ΕΕ (για παράδειγμα όσον αφορά την εφαρμογή από τα κράτη μέλη της οδηγίας για τις προϋποθέσεις υποδοχής (οδηγία 2013/33/ΕΕ ( 16 ) )) ( 17 ) · εκφράζει τη λύπη του για την πλημμελή εφαρμογή και χρήση του μηχανισμού μετεγκατάστασης που πρότεινε η Επιτροπή προκειμένου τα κράτη μέλη να αντιμετωπίσουν την προσφυγική κρίση· ζητεί, ως εκ τούτου, από την Επιτροπή να αποδώσει ιδιαίτερη προσοχή στην εφαρμογή των μέτρων που λαμβάνονται στον τομέα του ασύλου και της μετανάστευσης, ώστε να εξασφαλίσει ότι θα συνάδουν με τις αρχές που κατοχυρώνονται στον ΧΘΔΕΕ, καθώς και να κινήσει τις αναγκαίες διαδικασίες επί παραβάσει, αν αυτό απαιτείται·

29. διαπιστώνει με ανησυχία ότι ορισμένα κράτη μέλη παραβλέπουν τις υποχρεώσεις τους στους τομείς του ασύλου και της μετανάστευσης· χαιρετίζει την αυστηρή στάση που τηρεί η Επιτροπή έναντι των κρατών μελών όσον αφορά την εφαρμογή του δικαίου της ΕΕ στους τομείς του ασύλου και της μετανάστευσης· υπενθυμίζει ότι η ΕΕ, λόγω των μεταναστευτικών ροών προς την Ευρώπη, βρίσκεται αντιμέτωπη με μια άνευ προηγουμένου νομική, πολιτική και ανθρωπιστική πρόκληση· καλεί τα κράτη μέλη, κατά την υποδοχή και την κατανομή προσφύγων, να λαμβάνουν επίσης υπόψη τις διεθνείς συμβάσεις για τα ανθρώπινα δικαιώματα· εκφράζει την ελπίδα ότι η Επιτροπή θα παρακολουθεί συστηματικά την εφαρμογή του ευρωπαϊκού θεματολογίου για τη μετανάστευση από τα κράτη μέλη· υπενθυμίζει ότι μια αποτελεσματική μεταναστευτική πολιτική της ΕΕ πρέπει να βασίζεται σε ισορροπία μεταξύ ευθύνης και αλληλεγγύης μεταξύ των κρατών μελών·

30. εκφράζει την αποδοκιμασία του για το γεγονός ότι σε ορισμένα κράτη μέλη εξακολουθούν να παρατηρούνται σημαντικές ελλείψεις στη εφαρμογή της περιβαλλοντικής νομοθεσίας της ΕΕ· τούτο αφορά ιδίως τη διαχείριση αποβλήτων, την υποδομή επεξεργασίας λυμάτων και την τήρηση των οριακών τιμών για την ποιότητα του ατμοσφαιρικού αέρα· εκτιμά, εν προκειμένω, ότι η Επιτροπή θα πρέπει να αναζητήσει τις αιτίες για την κατάσταση αυτή·

31. προτρέπει τα θεσμικά όργανα της ΕΕ να ανταποκρίνονται σε μόνιμη βάση στην υποχρέωσή τους να τηρούν το πρωτογενές δίκαιο της ΕΕ όταν θεσπίζουν κανόνες παραγώγου δικαίου της ΕΕ ή αποφασίζουν πολιτικές ή υπογράφουν συμφωνίες ή συνθήκες με θεσμικά όργανα εκτός ΕΕ, καθώς και να επικουρούν, ως οφείλουν, με όλα τα διαθέσιμα μέσα, τα κράτη μέλη της ΕΕ να μεταφέρουν το ενωσιακό δίκαιο σε όλους τους τομείς, και να σέβονται τις αξίες και να τηρούν τις αρχές της Ένωσης, ιδίως όσον αφορά τις τελευταίες εξελίξεις στα κράτη μέλη·

32. εκφράζει τη λύπη του για το γεγονός ότι συνεχίζει να μην λαμβάνει διαφανή και έγκαιρη ενημέρωση σχετικά με την εφαρμογή της νομοθεσίας της ΕΕ· υπενθυμίζει ότι στην αναθεωρημένη συμφωνία-πλαίσιο για τις σχέσεις μεταξύ του Ευρωπαϊκού Κοινοβουλίου και της Επιτροπής, η Επιτροπή αναλαμβάνει να «θέτει στη διάθεση του Κοινοβουλίου συνοπτικές πληροφορίες σχετικά με όλες τις διαδικασίες επί παραβάσει ήδη από το στάδιο της προειδοποιητικής επιστολής αλλά και, εφόσον ζητηθεί, […] σχετικά με τα ζητήματα στα οποία αναφέρεται η διαδικασία επί παραβάσει», και προσδοκά ότι αυτή η ρήτρα θα εφαρμόζεται στην πράξη με καλή πίστη·

33. καλεί την Επιτροπή να καταστήσει τη συμμόρφωση προς το δίκαιο της ΕΕ πραγματική πολιτική προτεραιότητα που πρέπει να επιδιώκεται σε στενή συνεργασία με το Ευρωπαϊκό Κοινοβούλιο, το οποίο έχει καθήκον να εξασφαλίζει ότι η Επιτροπή παραμένει υπόλογη και ως συννομοθέτης, να διασφαλίζει ότι τηρείται πλήρως ενήμερο προκειμένου να βελτιώνει συνεχώς το νομοθετικό του έργο· ζητεί συνεπώς από την Επιτροπή να δίνει συνέχεια σε όλα τα ψηφίσματα του Ευρωπαϊκού Κοινοβουλίου σχετικά με τον έλεγχο της εφαρμογής του δικαίου της ΕΕ·

34. υπενθυμίζει ότι, στα ψηφίσματά του της 15ης Ιανουαρίου 2013 ( 18 ) και της 9ης Ιουνίου 2016, το Κοινοβούλιο ζήτησε τη θέσπιση κανονισμού για ανοικτή, αποτελεσματική και ανεξάρτητη διοίκηση της Ευρωπαϊκής Ένωσης σύμφωνα με το άρθρο 298 ΣΛΕΕ και καλεί την Επιτροπή να εξετάσει περαιτέρω την πρόταση κανονισμού που είναι προσαρτημένη στο τελευταίο ψήφισμα·

35. τονίζει ότι η έλλειψη μίας συνεκτικής και ολοκληρωμένης δέσμης κωδικοποιημένων κανόνων χρηστής διοίκησης σε ολόκληρη την Ένωση καθιστά δύσκολο για τους πολίτες να μπορούν να κατανοούν εύκολα και πλήρως τα διοικητικού χαρακτήρα δικαιώματά τους σύμφωνα με το δίκαιο της Ένωσης, και επίσης συμβάλλει στην επιδείνωση της έννομης προστασίας τους· τονίζει συνεπώς ότι η κωδικοποίηση των κανόνων ορθής διοικητικής πρακτικής υπό μορφή κανονισμού που καθορίζει τις διάφορες πτυχές της διοικητικής διαδικασίας — συμπεριλαμβανομένων των κοινοποιήσεων, των δεσμευτικών προθεσμιών, του δικαιώματος ακρόασης, και του δικαιώματος κάθε προσώπου να έχει πρόσβαση στον φάκελό του — είναι κεφαλαιώδους σημασίας για την ενίσχυση των δικαιωμάτων των πολιτών και της διαφάνειας· διευκρινίζει ότι οι κανόνες αυτοί θα είναι συμπληρωματικοί προς την ισχύουσα ενωσιακή νομοθεσία, όταν ανακύπτουν νομοθετικά κενά ή προβλήματα ερμηνείας, και θα επιφέρουν μεγαλύτερη προσβασιμότητα σε αυτή· επαναλαμβάνει την έκκλησή του προς την Επιτροπή να υποβάλει ολοκληρωμένη νομοθετική πρόταση για ένα ευρωπαϊκό διοικητικό διαδικαστικό δίκαιο, λαμβάνοντας υπόψη όλες τις ενέργειες που έχει ήδη αναλάβει το Κοινοβούλιο στον συγκεκριμένο τομέα καθώς και τις σύγχρονες εξελίξεις στην Ένωση και τα κράτη μέλη της·

36. υπενθυμίζει ότι τα προδικαστικά ερωτήματα συμβάλλουν στην αποσαφήνιση του τρόπου με τον οποίο πρέπει να εφαρμόζεται το δίκαιο της Ευρωπαϊκής Ένωσης· εκτιμά ότι η χρήση της διαδικασίας αυτής επιτρέπει την ενιαία ερμηνεία και εφαρμογή της ευρωπαϊκής νομοθεσίας· παροτρύνει, συνεπώς, τα εθνικά δικαιοδοτικά όργανα να απευθύνονται στο ΔΕΕ σε περίπτωση αμφιβολίας, ώστε να προλαμβάνονται με τον τρόπο αυτό οι διαδικασίες επί παραβάσει·

37. πιστεύει ότι το κλειδί για την υλοποίηση των πολιτικών της ΕΕ προς όφελος τόσο των ατόμων όσο και των επιχειρήσεων είναι η ορθή εφαρμογή του κεκτημένου της ΕΕ· καλεί, ως εκ τούτου, την Επιτροπή να ενισχύσει την επιβολή του δικαίου της ΕΕ με βάση διαρθρωμένη και συστηματική μεταφορά και ελέγχους συμμόρφωσης της εθνικής νομοθεσίας τηρώντας, πλήρως τις συνθήκες της ΕΕ και το ΧΘΔΕΕ· επισημαίνει ότι η νομοθεσία της ΕΕ είναι το αποτέλεσμα μιας ελεύθερης και δημοκρατικής διαδικασίας· χαιρετίζει την πρακτική της Επιτροπής να λαμβάνει δεόντως υπόψη τις αρχές για τη βελτίωση του νομοθετικού έργου κατά τον έλεγχο της εφαρμογής του δικαίου της ΕΕ στα κράτη μέλη·

38. τονίζει τη σημασία της διαφάνειας κατά την κατάρτιση και την εφαρμογή της νομοθεσίας από τα θεσμικά όργανα της ΕΕ και τα κράτη μέλη· επισημαίνει ότι, προκειμένου να διευκολύνεται η εφαρμογή του δικαίου της ΕΕ από τα κράτη μέλη, αφενός, και να είναι προσιτή για τους πολίτες της ΕΕ, αφετέρου, η νομοθεσία της ΕΕ πρέπει να είναι σαφής, κατανοητή, συνεπής και ακριβής, ενώ παράλληλα θα λαμβάνει επίσης υπόψη τη νομολογία του ΔΕΕ, η οποία υπογραμμίζει την ανάγκη προβλεψιμότητας στους κανόνες της ΕΕ ( 19 )

39. πιστεύει ότι η συμμετοχή των εθνικών κοινοβουλίων σε διάλογο σχετικά με το περιεχόμενο των νομοθετικών προτάσεων, όπου είναι σκόπιμο, θα προωθήσει την αποτελεσματική εφαρμογή του δικαίου της ΕΕ· επισημαίνει ότι ο αυστηρότερος έλεγχος από τα εθνικά κοινοβούλια των αντίστοιχων κυβερνήσεών τους όταν αυτές συμμετέχουν στη νομοθετική διαδικασία θα προωθήσει μια αποτελεσματικότερη εφαρμογή του δικαίου της ΕΕ, όπως προβλέπεται από τις Συνθήκες· τονίζει, για τον λόγο αυτό, την ανάγκη τα εθνικά κοινοβούλια να διατυπώνουν τη γνώμη τους σε πρώιμο στάδιο των ευρωπαϊκών νομοθετικών διαδικασιών, και προτρέπει τα ευρωπαϊκά θεσμικά όργανα και τα κράτη μέλη να ξεκινήσουν συζήτηση όσον αφορά το πρωτόκολλο αριθ. 1 σχετικά με το ρόλο των εθνικών κοινοβουλίων στην Ευρωπαϊκή Ένωση και το πρωτόκολλο αριθ. 2 σχετικά με την επικουρικότητα και την αναλογικότητα, εξετάζοντας το ενδεχόμενο αναθεώρησης του αποκαλούμενου συστήματος έγκαιρης προειδοποίησης και διασφαλίζοντας συνακόλουθα την καλύτερη εφαρμογή της διαδικασίας της κίτρινης κάρτας·

40. ενθαρρύνει τη στενότερη συνεργασία και την ενίσχυση των σχέσεων μεταξύ του Ευρωπαϊκού Κοινοβουλίου και των εθνικών κοινοβουλίων· υπενθυμίζει τον ελεγκτικό ρόλο των εθνικών κοινοβουλίων όσον αφορά τη συμμετοχή των κυβερνήσεών τους στη διαδικασία λήψης αποφάσεων στο πλαίσιο του Συμβουλίου της Ευρωπαϊκής Ένωσης, και τονίζει την ανάγκη για τη διενέργεια διαβουλεύσεων και τακτική ανταλλαγή απόψεων μεταξύ του Ευρωπαϊκού Κοινοβουλίου και των εθνικών κοινοβουλίων, ιδίως κατά τα αρχικά στάδια της νομοθετικής διαδικασίας·

41. υπενθυμίζει ότι τα εθνικά κοινοβούλια διαδραματίζουν ουσιαστικό ρόλο στον έλεγχο της ορθής εφαρμογής του δικαίου της ΕΕ από τα κράτη μέλη· καλεί τα κράτη μέλη να ασκήσουν προορατικά τον ρόλο αυτό· επισημαίνει τον ρόλο των εθνικών κοινοβουλίων στην αποφυγή της πρακτικής του νομοθετικού υπερθεματισμού σε εθνικό επίπεδο σε συνάρτηση με το ενωσιακό δίκαιο, αποτρέποντας έτσι την υπέρμετρη ρύθμιση και την περιττή διοικητική επιβάρυνση· αναμένει από τα κράτη μέλη να αναφέρουν και να τεκμηριώνουν σαφώς εθνικές υποχρεώσεις εφόσον προστίθενται στη νομοθεσία της ΕΕ κατά τη διαδικασία εφαρμογής· εκφράζει την ανησυχία του για το γεγονός ότι τα υπερβολικά εθνικά μέτρα που προστίθενται στη νομοθεσία της ΕΕ αυξάνουν άσκοπα τον ευρωσκεπτικισμό·

42. σημειώνει ότι το σύστημα ανταλλαγής πληροφοριών και συνεργασίας μεταξύ των επιτροπών των εθνικών κοινοβουλίων που συνεργάζονται με την ΕΕ μπορεί να βοηθήσει στην επίτευξη αποτελεσματικής νομοθεσίας και θα πρέπει επίσης να χρησιμοποιηθεί για την υποστήριξη μιας πιο αποτελεσματικής εφαρμογής του δικαίου της ΕΕ από τα κράτη μέλη· προωθεί τη χρήση της πλατφόρμας IPEX ως εργαλείου για την αμοιβαία ανταλλαγή πληροφοριών μεταξύ των εθνικών κοινοβουλίων και του Ευρωπαϊκού Κοινοβουλίου· παροτρύνει τα εθνικά κοινοβούλια να συμμετάσχουν ενεργά στις τακτικές διακοινοβουλευτικές συνεδριάσεις επιτροπών που διοργανώνει το Ευρωπαϊκό Κοινοβούλιο·

43. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

(1) Κείμενα που εγκρίθηκαν, P8_TA(2016)0385.

(2) ΕΕ C 18 της 19.1.2017, σ. 10.

(3) EE L 304 της 20.11.2010, σ. 47.

(4) ΕΕ L 174 της 27.6.2001, σ. 25.

(5) ΕΕ L 123 της 12.5.2016, σ. 1.

(6) ΕΕ C 316 της 22.9.2017, σ. 246.

(7) Κείμενα που εγκρίθηκαν, P8_TA(2016)0409.

(8) Κείμενα που εγκρίθηκαν, P8_TA(2016)0279.

(9) Υπόθεση C-427/07, Επιτροπή κατά Ιρλανδίας, παράγραφος 107.

(10) ΕΕ C 369 της 17.12.2011, σ. 14.

(11) ΕΕ C 369 της 17.12.2011, σ. 15.

(12) Σύμφωνα με την κοινή πολιτική δήλωση της 28ης Σεπτεμβρίου 2011 των κρατών μελών και της Επιτροπής σχετικά με τα επεξηγηματικά έγγραφα, τα κράτη μέλη δεσμεύτηκαν να επισυνάπτουν στην κοινοποίηση των εθνικών μέτρων μεταφοράς στο εθνικό δίκαιο, όταν δικαιολογείται, και ένα ή περισσότερα έγγραφα που διευκρινίζουν τον δεσμό ανάμεσα στα στοιχεία μιας οδηγίας και στα αντίστοιχα τμήματα των εθνικών πράξεων μεταφοράς.

(13) Βλέπε μεταξύ άλλων: Απόφαση του Ευρωπαϊκού Δικαστηρίου της 20ής Σεπτεμβρίου 2016 — Ledra Advertising Ltd (C-8/15 P), Ανδρέας Ελευθερίου (C-9/15 P), Ελένη Ελευθερίου (C-9/15 P), Λίλια Παπαχριστοφή (C-9/15 P), Χρίστος Θεοφίλου (C-10/15 P), Ελένη Θεοφίλου (C-10/15 P) κατά Ευρωπαϊκής Επιτροπής και Ευρωπαϊκής Κεντρικής Τράπεζας (συνεκδικασθείσες υποθέσεις C-8/15 P έως C-10/15 P), ECLI:EU:C:2016:701, σκέψεις 67 επ.

(14) Απόφαση του Ευρωπαϊκού Δικαστηρίου της 20ής Σεπτεμβρίου 2016 — συνεκδικασθείσες υποθέσεις C-8/15 P έως C-10/15 P, σκέψεις 67 επ.

(15) Ομοίως, σκέψεις 58 επ.· βλέπε απόφαση του Ευρωπαϊκού Δικαστηρίου της 27ης Νοεμβρίου 2012 στην υπόθεση Pringle, C-370/12, σκέψη 164.

(16) Οδηγία 2013/33/ΕΕ του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (ΕΕ L 180 της 29.6.2013, σ. 96).

(17) Βλέπε μεταξύ άλλων: S. Carrera/S. Blockmans/D. Gross/E. Guild, «The EU’s Response to the Refugee Crisis — Taking Stock and Setting Policy Priorities» (Η απάντηση της ΕΕ στην προσφυγική κρίση — Απολογισμός και καθορισμός προτεραιοτήτων πολιτικής), Κέντρο Μελετών Ευρωπαϊκής Πολιτικής (CEPS), δοκίμιο αριθ. 20, 16 Δεκεμβρίου 2015 — https://www.ceps.eu/system/files/EU%20Response%20to%20the%202015%20Refugee%20Crisis_0.pdf

(18) Ψήφισμα της 15ης Ιανουαρίου 2013 που περιέχει συστάσεις προς την Επιτροπή σχετικά με το διοικητικό δικονομικό δίκαιο της Ευρωπαϊκής Ένωσης (ΕΕ C 440 της 30.12.2015, σ. 17).

(19) Απόφαση του Δικαστηρίου, της 10ης Σεπτεμβρίου 2009, Plantanol GmbH & Co. KG κατά Hauptzollamt Darmstadt, C-201/08, ECLI:EU:C:2009:539, σκέψη 46.